**SKUP-diplom til Gøran Skaalmo og Knut Gjernes, Dagens Næringsliv, for prosjektet «Lånehaien».**

Siden 2007 hadde journalistene hatt navnet hans på blokka. Sommeren 2014 dukket det opp igjen i forbindelse med en større kriminalsak de to journalistene jobbet med. Nå ble interessen vekket på alvor, men denne personen hadde ingenting på rullebladet. Tvert imot var han rik og fra en familie som hadde penger og nettverk i landets fineste familier.

Det ble starten på arbeidet som til slutt avdekket en av Norges største utlånshaier, Pål Diskerud.

Utlån i gråmarkedet har gått under radaren for både myndigheter og medier i mange år.

Pål Diskerud skal ha brukt stråmenn, mellommenn og samarbeidspartnere for å skape distanse til lånene, han skjulte de dyre lånene gjennom kompliserte transaksjoner med underliggende avtaler og tilbakekjøpsopsjoner, og ikke minst var han en mester i å gjøre seg utilgjengelig.

Journalistene har gjennom et imponerende kildearbeid i kombinasjon med datajournalistikk og søk i dataregistre klart å dokumentere et system som var skreddersydd for å holdes skjult.

En omfattende kartlegging av lånenettverket og en svært systematisk tilnærming til kildene ble avgjørende for å skaffe bevis og dokumentasjon på at lånehaien drev med profesjonelt utlån i gråmarkedet, og at han utnyttet mennesker i vanskelig situasjon.

Uten den personlige kontakten med låntagerne ville ikke journalistene kommet innenfor. De har trukket med seg kilder fra tidligere saker, noe som ifølge journalistene ga saken «flying start».

De utviklet i tillegg en egen metode for å utnytte all tilgjengelig informasjon som ligger i eiendomsregisteret. Denne metoden ga journalistene muligheten til å identifisere nye tilfeller av gråmarkedslån og åpne nye kilder og informanter i saken.

Juryen vil også fremheve den store innsatsen som ble gjort for å få lånehaien i tale. Til slutt ble han fanget opp av en medarbeider som overvåket parkeringsplassene hans i garasjeanlegget på Tjuvholmen.

Reportasjene er også en systemkritikk av offentlige myndigheter. Økokrim har nå snudd, og mener ågerparagrafen må fornyes, ikke fjernes.

**Juryen gratulerer Gøran Skaalmo og Knut Gjernes med Skup-diplom for 2014.**